ข้อบังคับเจ้าพนักงานจราจรจังหวัดสมุทรปราการ ที่ 165/2560 ว่าด้วยการห้ามจอดรถทุกชนิดและห้ามรถยนต์บรรทุกตั้งแต่ 10 ล้อขึ้นไปรถบรรทุกที่มีเพลาตั้งแต่ 3 เพลาขึ้นไปและรถพ่วง เดินรถในถนนสาย สป.2001 แยกทางหลวงหมายเลข 34 ถึงบ้านลาดกระบัง อำเภอบางพลี จังหวัดสมุทรปราการ พ.ศ. 2560
ข้อบังคับเจ้าพนักงานจราจรจังหวัดสมุทรปราการ
ข้อบังคับเจ้าพนักงานจราจรจังหวัดสมุทรปราการ
ที่ ๑๖๕/๒๕๖๐
ว่าด้วยการห้ามจอดรถทุกชนิดและห้ามรถยนต์บรรทุกตั้งแต่
๑๐ ล้อขึ้นไป
รถบรรทุกที่มีเพลาตั้งแต่
๓ เพลาขึ้นไปและรถพ่วง เดินรถในถนนสาย สป.๒๐๐๑
แยกทางหลวงหมายเลข
๓๔ ถึงบ้านลาดกระบัง อำเภอบางพลี จังหวัดสมุทรปราการ
พ.ศ. ๒๕๖๐
 

ด้วยในปัจจุบันสภาพการจราจรในพื้นที่อำเภอบางพลีจังหวัดสมุทรปราการมีการจราจรที่คับคั่งทำให้เกิดปัญหาการจราจรติดขัด
อุบัติเหตุทางถนนเกิดขึ้นบ่อย โดยเฉพาะถนนทางหลวงชนบทสาย
สป. ๒๐๐๑ แยกทางหลวงหมายเลข ๓๔ ถึงบ้านลาดกระบัง อำเภอบางพลี จังหวัดสมุทรปราการ
เนื่องจากเป็นที่ตั้งของสถานศึกษาและหมู่บ้านจัดสรรจำนวนมากอีกทั้งยังเป็นเส้นทางลัดสู่ถนนสายหลักได้หลายเส้นทาง

ฉะนั้น เพื่อความสะดวกและความปลอดภัยในการจราจรอาศัยอำนาจความในมาตรา
๑๓๙ (๑) แห่งพระราชบัญญัติจราจรทางบก พ.ศ. ๒๕๒๒
คำสั่งกระทรวงมหาดไทย ที่ ๕๒๙/๒๕๕๕ ลงวันที่ ๗ กันยายน ๒๕๕๕
ประกอบคำสั่งหัวหน้าคณะรักษาความสงบแห่งชาติ ที่ ๑๔/๒๕๖๐ ลงวันที่ ๒๑ มีนาคม ๒๕๖๐
เรื่อง มาตรการเพิ่มประสิทธิภาพการบังคับใช้กฎหมายว่าด้วยการจราจรทางบก ผู้บังคับการตำรวจภูธรจังหวัดสมุทรปราการในฐานะเจ้าพนักงานจราจรจังหวัดสมุทรปราการ
จึงออกข้อบังคับไว้ดังนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรจังหวัดสมุทรปราการ ว่าด้วยการห้ามจอดรถทุกชนิดและห้ามรถยนต์บรรทุกตั้งแต่ ๑๐
ล้อขึ้นไป รถบรรทุกที่มีเพลาตั้งแต่ ๓ เพลาขึ้นไปและรถพ่วง
เดินรถในถนนสาย สป. ๒๐๐๑ แยกทางหลวงหมายเลข ๓๔ ถึงบ้านลาดกระบัง อำเภอบางพลี
จังหวัดสมุทรปราการ พ.ศ. ๒๕๖๐

ข้อ ๒ ห้ามจอดรถทุกชนิดและห้ามรถยนต์บรรทุกตั้งแต่
๑๐ ล้อขึ้นไป รถบรรทุกที่มีเพลาตั้งแต่ ๓ เพลาขึ้นไป และรถพ่วงเดินรถในถนนสาย สป.
๒๐๐๑ แยกทางหลวงหมายเลข ๓๔ ถึงบ้านลาดกระบัง อำเภอบางพลี จังหวัดสมุทรปราการ
ตั้งแต่เวลา ๐๖.๐๐ นาฬิกา ถึงเวลา ๐๙.๐๐ นาฬิกา และตั้งแต่เวลา ๑๖.๐๐ นาฬิกา
ถึงเวลา ๑๙.๐๐ นาฬิกา เว้นวันหยุดราชการ

ข้อ ๓ ห้ามรถบรรทุกตั้งแต่
๖ ล้อขึ้นไป จอดตลอดเวลาตั้งแต่คลองชวดหมันถึงแยกไฟแดงคลองบางน้ำจืด

ข้อ ๔ ข้อบังคับนี้มิให้ใช้บังคับแก่รถที่ได้รับหนังสืออนุญาตผ่อนผันจากเจ้าพนักงานจราจรหรือพนักงานเจ้าหน้าที่

ข้อ ๕ บรรดาข้อบังคับ
ประกาศ ระเบียบใด ที่ขัดแย้งกับข้อบังคับนี้ให้ยกเลิก และให้ใช้ข้อบังคับนี้แทน

ข้อ ๖[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๑๖ พฤษภาคม พ.ศ. ๒๕๖๐
พลตำรวจตรี
ธรรมนูญ ไตรทิพยพงศ์
ผู้บังคับการตำรวจภูธรจังหวัดสมุทรปราการ
เจ้าพนักงานจราจรจังหวัดสมุทรปราการ







ปวันวิทย์/อัญชลี/จัดทำ
๔ มกราคม ๒๕๖๑



























[๑] ราชกิจจานุเบกษา
เล่ม ๑๓๔/ตอนพิเศษ ๓๒๑ ง/หน้า ๕๕/๒๖ ธันวาคม ๒๕๖๐